બાહ્ય ઉપયોગ વિશે માહિતી આપતાં ડૉ. મર્ચન્ટ જણાવે છે, ‘તાપમાંથી ઘરે આવીએ ત્યારે અથવા સખત ઉનાળાને કારણે ચહેરાની ત્વચા પર બળતરા થતી હોય છે. એ બળતરાને નાથવા માટે વરિયાળીને પાણીમાં પલાળીને વાટીને એ પેસ્ટ ત્વચા પર લગાવવી અથવા વરિયાળીને કુકરમાં બાફીને એના પાણીને ઠંડું થવા દેવું અને એ પાણીથી ચહેરાને ધોવો. એકદમ રિફ્રેશિંગ અસર માટે આમ કરી શકાય. વરિયાળી વાળની સંભાળમાં પણ મદદરૂપ થઈ શકે છે, પરંતુ વાળ માટે લીલી વરિયાળી જોઈએ. લીલી વરિયાળીને પાણીમાં ઉકાળીને એમાં લીમડો મિક્સ કરીને પાણીને ઠંડું પડવા દેવું. એ પાણીથી વાળ ધોવા. આનાથી સ્કૅલ્પ એકદમ સુંવાળું થઈ જશે અને વાળના વિકાસમાં મદદરૂપ થશે.’